Det virkede helt umuligt. Alligevel tog 26-årige Johanne Rom Stage chancen, da hun så, at jobbet som sygehuspræst og præst ved Hasseris Kirke var ledigt. Stillingsopslaget lagde godt nok vægt på, at det krævede erfaring at få jobbet, men hvor intet vover, intet vinder – så Johanne søgte stillingen. - Jeg troede absolut ikke, at det job ville blive mit, siger Johanne Rom Stage ærligt. Hun forstår godt, hvorfor man var på udkig efter en erfaren præst. Jobbet som sygehuspræst er ofte en stor og tung opgave. - Det er klart, at du som sygehuspræst har at gøre med folk i stor smerte og med meget angst. Det kræver måske en robusthed, siger Johanne Rom Stage. Den robusthed formåede Johanne at overbevise et udvalg på 20 personer om, at hun besidder. Så nu har hun som den yngste nogensinde fået jobbet som sygehuspræst i Aalborg. - Jeg føler mig meget heldig, siger hun. Johanne tør kigge folk i øjnene Når Johanne Rom Stage ifører sig præstekjolen, kan hun mærke, hvordan den giver hende en tyngde og tro på sig selv som præst. Hun er sikker på, at hun med sin nysgerrighed kan nå langt. - I virkeligheden handler det også om, meget forsimplet, at kunne sætte sig ned over for et andet menneske og være til stede i sjælesorgssamtalen, og turde kigge dem i øjnene og være med dem, siger hun. Når Johanne Rom Stage har samtaler med alvorligt syge eller pårørende, forsøger hun ikke at finde svarene i Bibelen. - Der er ikke noget svar på, hvorfor man er havnet i den her lidelse – men vi kan finde Bibelen frem for at finde støtte, siger hun. Gør en forskel En gang om måneden står Johanne Rom Stage for aftensang på Aalborg Universitetshospital Syd. Selvom fremmødet svinger, er hun overbevist om, at fællessangen har en betydning. - Det er rigtig meningsfyldt. Vi åbner dørene ind til alle stuerne, så folk kan synge med og lytte med. De får også et sangark, selvom de ikke har lyst til at komme ud, siger hun. En af dem, der har haft glæde af fællessang, er Mette Brix. Efter en maveoperation gjorde tonerne ekstra stort indtryk og fremkaldte tårer under hendes indlæggelse. - Jeg syntes, det var smukt. Hun var rigtig god til at få nogle følelser frem, siger Mette Brix. Johanne Rom Stage føler, at hun er med til at gøre en forskel. - Selvom livet er rigtig hårdt herinde, så er der også små lyspunkter. Jeg tror på, at sang er et lyspunkt. Det håber jeg, det er, siger hun. Se reportagen om Johanne længere oppe i artiklen - og mød mange flere interessante nordjyder i Nordliv lige her.
Johanne Rom Stage er som sygehuspræst i Aalborg med, når livet slår en kolbøtte. Med sine 26 år er hun den yngste, der har haft stillingen.